Kimberley se burgemeester bedank | Netwerk24
Deur Charné Kemp 03 September 2018 20:57
Mangaliso Matika, uitvoerende burgemeester van Kimberley, het Maandagaand uit sy amp bedank.
Hy het op 'n nuuskonferensie gesê hy doen dit in belang van die gemeenskap.
Deshi Ngxanga, provinsiale sekretaris, het Matika geloof vir sy dapperheid.
Dit volg op 'n naweek lange beraad van nasionale, provinsiale en streekleiers waarin Matika se toekoms, asook dié van Sylvia Lucas, die premier, bespreek is.
"Matika se bedanking is in die belang van die gemeenskap wat ons dien," het Ngxanga gesê.
"Ons wil verhoed dat sy naam misbruik word om geweld te pleeg en te plunder. Ons wil niemand verontrief nie, veral nie leerlinge wat nie kan skoolgaan wanneer daar betogings is nie."
Hy sê die ANC het nog altyd na die gemeenskap geluister en wil niks doen wat inwoners sal vervreem nie
"Matika bly die voorsitter van die Frances Baard-streek. Ons bedank hom vir sy diens, toewyding en vele prestasies."
Die ANC het reeds met interne prosesse begin om Matika se opvolger te benoem.
Collen Maine, NUK-gesant vir die Noord-Kaap. Foto: Charné Kemp
Collen Maine, ANC-jeugligaleier en die nasionale uitvoerende komitee (NUK) se gesant vir die Noord-Kaap, het vroeër gesê Lucas se herroeping is ook die naweek bespreek.
"Dit was eintlik 'n onderneming wat verlede jaar op die provinsiale kongres gemaak is. Die takke glo die premier is verantwoordelik vir van ons huidige uitdagings."
Hy het na die onlangse gewelddadige betogings in Kimberley verwys.
Matika se bedanking volg op sy geslaagde hofgeding teen die DA nadat dié party hom op 25 Julie vanjaar deur 'n mosie van wantroue op 'n spesiale raadsvergadering onttroon het. Altesame 11 ANC-lede het die mosie gesteun.
Die ontevrede inwoners het ook die verwydering van die munisipale bestuurder en die finansiële hoof geëis.
Hoewel die raad ingestem het om die amptenare hangende 'n forensiese ondersoek te skors, het die gemeenskap gedreig om weer gewelddadig te raak indien Matika nie sy amp ontruim nie.
Die departement van samewerkende regering wat die forensiese ondersoek doen, se spertyd is tot einde September aangepas.
Ngxanga het die verlenging verwelkom sodat enige korrupsie en wanadministrasie ontbloot kan word.
"Die ANC is toegewy daaraan om korrupsie uit te roei en sal optree teen enigeen, ongeag rang of posisie, wat aan misdaad skuldig is."